b'\n_START_ARTICLE_\nB\xc4\x97gantis skustuvo a\xc5\xa1menimis\n_START_SECTION_\nSiu\xc5\xbeetas\n_START_PARAGRAPH_\nFilmas prasideda Tairelio korporacijos piramid\xc4\x97se, kur agentas Holdenas atlieka Voito-Kampfo empatijos test\xc4\x85 (skirt\xc4\x85 atpa\xc5\xbeinti replikantams) naujam darbuotojui Leonui. Demaskuotas Leonas dukart \xc5\xa1auna \xc4\xaf Holden\xc4\x85._NEWLINE_Los And\xc5\xbeele Dekardas, baig\xc4\x99s karjer\xc4\x85 replikant\xc5\xb3 med\xc5\xbeiotojas, yra priverstas eiti susitikti su savo senuoju bosu Brajanu. Policijoje Brajanas papasakoja Dekardui, kad Los And\xc5\xbeele esama pab\xc4\x97gusi\xc5\xb3 replikant\xc5\xb3. Kiek pagrasintas Brajano, Dekardas imasi bylos. Jam trumpai pristatomi replikantai: lyderis Rojus, Leonas, Zora ir Pris. Replikant\xc5\xb3 gyvenimo trukm\xc4\x97\xc2\xa0\xe2\x80\x93 4 metai._NEWLINE_Dekardas siun\xc4\x8diamas \xc4\xaf Tairelio korporacij\xc4\x85 patikrinti Voito-Kampfo testo su Nexus-6 tipo replikantu. Tairelis i\xc5\xa1 prad\xc5\xbei\xc5\xb3 pareikalauja atlikti test\xc4\x85 su \xc5\xbemogumi ir pasi\xc5\xablo tai padaryti su Rei\xc4\x8dele. Dekardas tikrindamas atranda, kad Rei\xc4\x8del\xc4\x97\xc2\xa0\xe2\x80\x93 eksperimentin\xc4\x97 replikant\xc4\x97, kuriai implantuoti prisiminimai, padedantys kurti emocijas. Dekardas ir kitas replikant\xc5\xb3 med\xc5\xbeiotojas Gafas eina \xc4\xaf Leono but\xc4\x85, \xc4\x8dia randa nuotrauk\xc5\xb3 ir kelis \xc5\xbevynus vonioje, vien\xc4\x85 pasiima kaip pavyzd\xc4\xaf._NEWLINE_Tuo metu Rojus ir Leonas lankosi pas \xc4\x8ciu\xc2\xa0\xe2\x80\x93 genetik\xc4\x85 aki\xc5\xb3 gamintoj\xc4\x85, gaminant\xc4\xaf akis Nexus-6 replikantams. Rojus \xc4\xafbaugina \xc4\x8ciu, ir \xc5\xa1is nurodo jiems D\xc5\xbe. F. Sebastian\xc4\x85, kuris gal\xc4\x97t\xc5\xb3 replikantus nuvesti pas Tairel\xc4\xaf. Kol visa tai vyksta, Rei\xc4\x8del\xc4\x97 aplanko Dekard\xc4\x85 jo bute, kad \xc4\xafrodyt\xc5\xb3 esanti \xc5\xbemogus, ta\xc4\x8diau i\xc5\xa1eina verkdama, kai jai paai\xc5\xa1kinama, jog jos prisiminimai dirbtiniai._NEWLINE_D\xc5\xbe. F. Sebastianas, genetikas, dirbantis Taireliui, eina namo ir susitinka Pris, jau laukusi\xc4\x85 Sebastiano. Ji nuseka \xc4\xaf jo but\xc4\x85. Tuo metu Dekardas su\xc5\xbeino, kad rastasis \xc5\xbevynas yra dirbtin\xc4\x97s gyvat\xc4\x97s, sukurtos Abdulo-Ben Hasano. Hasanas nukreipia Dekard\xc4\x85 \xc4\xaf Taffy Lewis bar\xc4\x85, kur jis i\xc5\xa1vysta Zor\xc4\x85, dalyvaujan\xc4\x8di\xc4\x85 pasirodyme su gyvate. Dekardas prasibrauna \xc4\xaf jos persirengimo kambar\xc4\xaf, ta\xc4\x8diau jai pasiseka pasprukti \xc4\xaf \xc5\xbemoni\xc5\xb3 knib\xc5\xbedan\xc4\x8di\xc4\x85 gatv\xc4\x99. Dekardas j\xc4\x85 seka ir nu\xc5\xa1auna \xc4\xaf nugar\xc4\x85. Leonas visa tai mato savo akimis. \xc4\xaevykio vietoje pasirodo Gafas ir Brajanas. Brajanas pasako Dekardui, kad Rei\xc4\x8del\xc4\x97 irgi dingo ir j\xc4\x85 reikia \xe2\x80\x9ei\xc5\xa1jungti\xe2\x80\x9c._NEWLINE_Brajanui ir Gafui i\xc5\xa1vykus, tolumoje Dekardas pamato Rei\xc4\x8del\xc4\x99. Leonas j\xc4\xaf seka ir staiga pasirod\xc4\x99s i\xc5\xa1mu\xc5\xa1a jam i\xc5\xa1 rank\xc5\xb3 ginkl\xc4\x85 ir rengiasi j\xc4\xaf u\xc5\xbemu\xc5\xa1ti, ta\xc4\x8diau Rei\xc4\x8del\xc4\x97 nu\xc5\xa1auna Leon\xc4\x85 \xc4\xaf galv\xc4\x85. Jie gr\xc4\xaf\xc5\xbeta \xc4\xaf Dekardo but\xc4\x85, kartu praleid\xc5\xbeia nakt\xc4\xaf._NEWLINE_Tuo metu Rojus ateina \xc4\xaf Sebastiano but\xc4\x85 ir drauge su Pris jie j\xc4\xaf priver\xc4\x8dia nuvesti Roj\xc5\xb3 pas Tairel\xc4\xaf. Rojus i\xc5\xa1 Tairelio pareikalauja padidinti jo gyvenimo trukm\xc4\x99 bei atleisti nuod\xc4\x97mes. Tairelis atsako, kad tai ne\xc4\xafmanoma net teori\xc5\xa1kai. Negav\xc4\x99s, ko pra\xc5\xa1o, jis nu\xc5\xbeudo Tairel\xc4\xaf ir Sebastian\xc4\x85._NEWLINE_Brajanas informuoja Dekard\xc4\x85 apie \xc5\xbemog\xc5\xbeudystes ir \xc4\xafsako patikrinti Sebastiano but\xc4\x85. Dekardas bute u\xc5\xbeklumpa Pris ir po kovos j\xc4\x85 nu\xc5\xa1auna. \xc4\x8cia pat gr\xc4\xaf\xc5\xbeta Rojus ir \xc4\xafkalina Dekard\xc4\x85 bute. Rojus gedi Pris ir vaikosi Dekard\xc4\x85, trok\xc5\xa1damas ker\xc5\xa1to. Dekardas pameta ginkl\xc4\x85, yra priverstas \xc5\xa1okti ant kito pastato stogo, ta\xc4\x8diau nepataiko ir lieka kaboti ant kra\xc5\xa1to. Kra\xc5\xa1t\xc4\x85 Dekardas paleid\xc5\xbeia, ta\xc4\x8diau Rojus sugriebia jo rie\xc5\xa1\xc4\x85 ir i\xc5\xa1gelbsti. I\xc5\xa1kart po to Rojus taikiai mir\xc5\xa1ta\xc2\xa0\xe2\x80\x93 baig\xc4\x97si jam skirti ketveri metai._NEWLINE_Dekardas gr\xc4\xaf\xc5\xbeta \xc4\xaf savo but\xc4\x85 ir randa atlapas duris. Viduje sutinka Rei\xc4\x8del\xc4\x99. Jie rengiasi i\xc5\xa1eiti, Dekardas randa origam\xc4\xaf\xc2\xa0\xe2\x80\x93 \xc5\xbeenkl\xc4\x85, kad Gafas leid\xc5\xbeia jiems pasprukti. Dekardas ir Rei\xc4\x8del\xc4\x97 i\xc5\xa1keliauja drauge.'